พอดีพึ่งเริ่มทานยาคุมเมโลเดียแบบ21เม็ดแผงแรกค่ะ (เหตุผลที่ทาน:ทานเพื่อลดสิว) เริ่มทานวันที่2ของการมีประจำเดือนค่ะ หลังประจำเดือนหมดได้1-2วัน ก็มีเลือดออกมาคล้ายประจำเดือนแต่ออกเป็นสีน้ำตาล ออกทุกวัน จนตอนนี้ประมาณ 13-14 วันได้แล้วค่ะ ยังคงมีเลือดออกมาอยู่ กังวลมากเลยค่ะว่าเกิดจากอะไร เพราะว่าไม่เคยเป็น อยากทราบว่าเป็นผลข้างเคียงจากการที่ทานยาคุมรึป่าวคะ
สวัสดีค่ะ หากทานยาคุมกำเนิดอยู่ และได้มีเลือดสีน้ำตาลออกมาทุกวัน นาน 13-14 วันแล้ว ก็น่าจะเป็นเลือดที่เกิดจากผลข้างเคียงของยาคุมกำเนิดได้ โดยเฉพาะหากเป็นยาคุมชนิดที่มีฮอรโมนต่ำ ซึ่งยาคุมยี่ห้อเมโลเดีย ก็ถือเป็นยาคุมที่มีปริมาณฮอร์โมนต่ำค่ะ ทั้งนี้ เลือดที่ออกไม่ได้อันตรายอะไร แต่หากออกต่อเนื่องนานๆ อาจส่งผลทำให้เกิดภาวะโลหิตจางได้ ดังนั้น อาจลองทานแผงแรกให้ครบก่อน และเมื่อเริ่มทานยาคุมแผงที่ 2 ต่อ หากยังคงมีเลือดออกมาตลอด แนะนำควรลองเปลี่ยนยี่ห้อค่ะสำหรับเรื่องสิว หากทานยาคุมเพื่อรักษาสิว เมื่อได้ทานต่อเนื่องไป 2-3 แผงแล้ว สิวลดลง ก็ควรหยุดทานยาคุม เพราะหากไม่ได้จะคุมกำเนิด ก็ไม่ควรทานยาคุมโดยไม่จำเป็นค่ะ หรือหากสิวไม่ลดลง ก็ควรหยุดทานยาคุมเช่นกัน และไปพบแพทย์เฉพาะทางผิวหนังเพื่อรักษาสิว ไม่ควรทานยาต่อ เพราะหากสาเหตุของการเกิดสิว ไม่ได้เกิดจากการเปลี่ยนแปลงของฮอร์โมน การทานยาคุมกำเนิดก็จะไม่ช่วยรักษาสิวได้ค่ะ